b'\n_START_ARTICLE_\nPsiholo\xc5\xa1ke operacije\n_START_PARAGRAPH_\nPsiholo\xc5\xa1ke operacije so na\xc4\x8drtovane operacije, ki posredujejo informacije in indikatorje tuji ciljni publiki, z namenom da bi vplivali na njihove motive, \xc4\x8dustva ter na vedenje tuje vlade, organizacij, skupin in posameznikov. Namen je tako viden skozi ustvarjanje posameznih posebnih \xc4\x8dustev, vedenj ali obna\xc5\xa1anja pri sovra\xc5\xbenih, zavezni\xc5\xa1kih ali pa celo nevtralnih ciljnih publikah. Namen je zagotoviti uresni\xc4\x8ditev lastnih nacionalnih interesov in uspeh voja\xc5\xa1ke misije. Psiholo\xc5\xa1ke operacije predstavljajo glavnega ponudnika informacijskih vsebin znotraj skupka informacijskih operacij. Psiholo\xc5\xa1ke operacije so tudi primarni fokus sodobnih informacijskih operacij._NEWLINE_Psiholo\xc5\xa1ke operacije imajo zelo velik pomen v sodobnem vojskovanju in \xc4\x8de so izvedene na u\xc4\x8dinkovit na\xc4\x8din lahko pripomorejo k zmanj\xc5\xa1anju bojnega delovanja in morale sovra\xc5\xbenika. To se dosega na na\xc4\x8din, da se znotraj sovra\xc5\xbenikovih voja\xc5\xa1kih vrst vna\xc5\xa1a dvome in nezadovoljstvo. Poleg tega pa imajo vlogo ponujanja sredstev voja\xc5\xa1kemu poveljniku, da lahko ta z njihovo pomo\xc4\x8djo razume in vpliva na razli\xc4\x8dne ciljne publike v njegovem operativnem obmo\xc4\x8dju, kar pa ima zelo velik pomen pri doseganju same voja\xc5\xa1ke zmage._NEWLINE_Psiholo\xc5\xa1ke operacije se med seboj delijo na podlagi ravni na katerih se izvajajo. Tako se med seboj delijo na strate\xc5\xa1ke psiholo\xc5\xa1ke operacije, operativne psiholo\xc5\xa1ke operacije, takti\xc4\x8dne psiholo\xc5\xa1ke operacije in konsolidacijske psiholo\xc5\xa1ke operacije. Za strate\xc5\xa1ke psiholo\xc5\xa1ke operacije je zna\xc4\x8dilno, da predstavljajo mednarodne informacijske dejavnosti, ki so izvajane s strani vladnih organizacij in se po navadi izvajajo izven voja\xc5\xa1ke sfere. Operativne psiholo\xc5\xa1ke operacije se izvajajo med vojno ali konfliktom, lahko pa tudi prej in po koncu samega konflikta ali vojne. Njihov namen je promovirati u\xc4\x8dinkovitost strategije poveljnika na dolo\xc4\x8denem operativnem obmo\xc4\x8dju. Takti\xc4\x8dne psiholo\xc5\xa1ke operacije se izvajajo na obmo\xc4\x8dju, kjer se voja\xc5\xa1ki poveljnik nahaja med samim konfliktom ali vojno, z namenom podpore misije proti sovra\xc5\xbeniku. Za konsolidacijske psiholo\xc5\xa1ke operacije pa je zna\xc4\x8dilno, da se izvajajo na obmo\xc4\x8dju kjer se nahajajo tako zavezni\xc5\xa1ke kot tudi sovra\xc5\xbene sile z namenom, da se ustvari tak\xc5\xa1no vedenje in mi\xc5\xa1ljenje pri sovra\xc5\xbeniku, ki bi podpiralo delovanje lastnih sil. Da pa psiholo\xc5\xa1ke operacije delujejo na najbolj u\xc4\x8dinkovit na\xc4\x8din, pa je priporo\xc4\x8deno in za\xc5\xbeeljeno, da so vse ravni med seboj izpopolnjujejo._NEWLINE_Psiholo\xc5\xa1ke operacije sicer uporabljajo razli\xc4\x8dna sredstva za prenos svojih sporo\xc4\x8dil ciljni publiki. Na tej to\xc4\x8dki je mogo\xc4\x8de govoriti o avdialnih, vizualnih kot tudi avdio-vizualnih sredstvih. Med avdialna sredstva in tehnike za distribucijo sporo\xc4\x8dil prek tak\xc5\xa1nih sredstev \xc5\xa1tejemo predvsem radio in radijsko oddajanje, uporabo zvo\xc4\x8dnikov za prenos sporo\xc4\x8dil, glasbo in telefonske pogovore. Med vizualna sredstva in tehnike za distribucijo tak\xc5\xa1nih sporo\xc4\x8dil \xc5\xa1tejemo letake, \xc4\x8dasopise, revije, slike, karikature in bombe z letaki. Tak\xc5\xa1na sporo\xc4\x8dila se lahko distribuirajo na razli\xc4\x8dne na\xc4\x8dine, vendar se primarno prena\xc5\xa1ajo prek kopenske distribucije (uporaba voja\xc5\xa1kega osebja, artilerije in vodoodpornih \xc5\xa1katel), distribucije zrak-zemlja (letaki-bombe, baloni, ro\xc4\x8dna distribucija iz helikopterjev) in posebnih oblik distribucije. Posebne oblike distribucije se navezujejo predvsem na uporabo \xc4\x8dasopisov, revij in knjig, ki niso primerni za prej omenjene distribucije in se ve\xc4\x8dinoma prena\xc5\xa1ajo preko po\xc5\xa1te, demonstracij in daril. Med avdio-vizualna sredstva in tehnike za distribucij sporo\xc4\x8dil pa \xc5\xa1tejemo medsebojno komunikacijo (demonstracije, govorice in javni govori), televizijske prenose, video posnetke in gledali\xc5\xa1ke predstave._NEWLINE_Z razvojem informacijsko-komunikacijske tehnologije pa so psiholo\xc5\xa1ke operacije pridobile \xc5\xa1e dodatno avdio-vizualno raven. Uporaba interneta in spletnih aplikacij omogo\xc4\x8da uporabnikom prenos sporo\xc4\x8dil z neverjetnimi hitrostmi, razli\xc4\x8dnim ciljnim publikam v realnem \xc4\x8dasu._NEWLINE_Internetne strani so samo eden od pomembnih elementov svetovnega spleta in so najbolj primerne za distribucijo sporo\xc4\x8dil in produktov psiholo\xc5\xa1kih operacij. Tudi spletna po\xc5\xa1ta predstavlja pomembno sredstvo za prena\xc5\xa1anje sporo\xc4\x8dil psiholo\xc5\xa1kih operacij. Radijske postaje in podcasting zadnje \xc4\x8dase do\xc5\xbeivljata neverjetno ekspanzijo in omogo\xc4\x8dajo prena\xc5\xa1anje sporo\xc4\x8dil psiholo\xc5\xa1kih operacij v realnem \xc4\x8dasu in po celotnem spektru svetovnega spleta. Poleg internetnih radijskih postaj pa svoj razcvet do\xc5\xbeivljajo tudi internetne televizijske postaje, ki za razliko od komercialnih televizijskih postaj, ki so pod mo\xc4\x8dnim politi\xc4\x8dnim nadzorom, omogo\xc4\x8dajo predvajanje druga\xc4\x8dnih, nekonvencionalnih vsebin.'